Mangas Coloradas

Mangas Coloradas tai Dasoda-hae ("Istuskelija", myös "Punahiha") (1793 - 18. tammikuuta 1863) toimi chiricahua-apassien bedonkohe-ryhmän (sulautui myöhemmin mimbreño-ryhmään) johtajana vuosina 1837–1863. Hän hankki maineensa neljällä eri vuosikymmenellä käyden joukkoineen useita sotia Meksikoa ja Yhdysvaltoja vastaan.Henriksson 1985 s. 120 - 121.

Espanjalaisen lempinimensä Mangas Coloradas, suomeksi Punahiha tai Punaiset Hihat, hän sai erään ryöstöretken yhteydessä käyttämänsä punaisen paidan mukaan.Andersson & Henriksson 2010, s. 269

Mangas Coloradas oli johtajana vahva ja määrätietoinen. Hän solmi liittoja muiden apassien ja navajojen kanssa naittamalla omia tyttäriään muiden heimojen johtajille.Andersson & Henriksson 2010. s. 269. Mangas Coloradasta on kuvattu kookkaaksi ja voimakkaaksi mieheksi. Hänen pituudekseen on mainittu yli 190 senttiä ja hänen olemuksensa kerrotaan herättäneen kunnioitusta kaikkialla, missä hän liikkuiMangas Coloradas  Mangas Coloradas etsi erilaisia keinoja suojellakseen kansansa maita ja varmistaakseen heille turvallisen elämän. Hän uskoi apassien ja Yhdysvaltojen suhteiden perustuvan molemmipuoleiseen luottamukseen ja kunnioitukseen, mutta näki myöhemmin olleensa väärässä.

Historia
pienoiskuva|Santa Ritan kauvoskaupunki kasvoi myöhemmin hetkellisesti. Kuva 1919.
1800-luvun alussa nykyisen New Mexicon alueelta Santa Rita del Cobresta tehdyt kuparilöydöt saivat apassit tekemään sopimuksen meksikolaisten kanssa vuonna 1822. Tuolloin chiricahua-apassien päämiehenä toiminut Juan José Combás salli kaivostoiminnan aloittamisen kansansa mailla. Osa chiricahuoista vastusti kaivoksia ja siirtyi asumaan kauemmas Ojo Calienten lämpimille lähteille johtajanaan Cuchillo Negro (Baishan)Debo 1982 s. 38.. 

Mangas Coloradasin viha meksikolaisia kohtaan sai alkunsa vuonna 1837, kun Santa Ritan pienessä kaivoskaupungissa surmattiin joukko sinne juhliin kutsuttuja chiricahuoita. Kyseessä oli päänahanmetsästäjien virittämä ansa. Chihuahuan maakunnan hallitus oli luvannut tietyn rahasumman jokaisesta apassin päänahasta ja tämä lupaus johti joukkosurmiin. Ammuttujen joukossa oli myös Juan José Combás.Ball 1988 s. 22.Andersson & Henriksson 2010, s. 268

Verilöylyssä mukana ollut Mangas Coloradas menetti vaimonsa, mutta onnistui itse pakenemaan pienen poikansa kanssa. Tapauksen jälkeen hän yhdisti voimansa Cuchillo Negron ja muiden chiricahua-johtajien kanssa ja hävitti meksikolaisasutukset Santa Ritassa ja sen ympäristöstä.Henriksson 1985. s. 93.

Yhdysvaltain armeijan liikkuessa apassien maiden halki vuonna 1846 valloittamaan Kaliforniaa, tarjosi Mangas Coloradas apuaan meksikolaisten maakuntien valtaamisessa. Yhteistyö toimi hyvin chiricahuoiden osallistuessa kenraali Stephen W. Kearnyn sotilasosaston rinnalla taisteluihin Meksikon sodassa.Henriksson 1985 s. 120 - 121. Seuraavan vuosikymmenen kultalöydöt chiricahuain mailta ennakoivat heille kuitenkin huonoa tulevaisuutta. Mangas Coloradas pyrki säilyttämään rauhanomaiset suhteensa Pino Altosin kullankaivajiin, jotka elivät sekä apassien että satunnaisten navajo-ryhmien alituisen hyökkäysuhan alla. Saatuaan kutsun kullankaivajien kylään Mangas Coloradas käveli suoraan ansaan. Kaivosmiehet sitoivat chiricahua-johtajan puuhun ja ruoskivat häntä säälimättömästi..Andersson & Henriksson 2010. s. 270.

Kullankaivajien käsittelyn jälkeen vapaaksi päästetyn Mangas Coloradasin henkiset haavat eivät parantuneet. Hän pyysi apua vävyltään Cochiselta. Kostotoimenpiteet pantiin täytäntöön, ja chiricahuat autioittivat Pino Altosin kaivoskylän. Vuonna 1861 luoteinen New Mexico ja Arizonan kaakkoiset alueet saivat vastaanottaa lukuisia Mangas Coloradasin ja Cochisen johtamia iskuja. Vuonna 1862 he veivät soturinsa kenraali James H. Carletonin kolonnaa vastaan. Taistelut kävivät kuitenkin raskaiksi chiricahuoille. Monta hyvää soturia kuoli ja lisäksi Mangas Coloradas sai vastaanottaa suru-uutisen. Meksikolaiset joukot olivat surmanneet hänen veljensä. Taistelujen loppuvaiheessa Mangas Coloradas haavoittui rintaan ja putosi hevosensa selästä. Pelästyneet soturit kantoivat vertavuotavan johtajansa pois rintamalta ja lopettivat sodan vähäksi aikaa.Brown 1991 s. 196.

Cochise päätti yrittää pelastaa Mangas Coloradasin hengen. Hän ei luottanut apassien omiin parantajiin, vaan kuljetti soturisaattueen kanssa Mangas Coloradasin meksikolaiseen Janosin kylään, jossa oli laajan maineen saavuttaneen lääkärin vastaanotto. Pahasti haavoittunut Mangas Coloradas luovutettiin tohtorin käsiin uhkavaatimuksen myötä: "Jollet paranna häntä, koko kaupunki kuolee!"Brown 1991 s. 197. .Andersson & Henriksson 2010. s. 271.

Mangas Coloradasin kuolema

Joitakin kuukausia myöhemmin Mangas Coloradas palasi kansansa luo Mimbres-vuorille (Mimbres Mountains). Hän sai kuulla, että kenraali Carleton oli antanut ohjeet kaikkien miespuolisten apassien surmaamisesta. Mangas Coloradasia tukeneet mescalerot oli vangittu Bosque Redondon reservaattiin, ja useita hänen heimoveljiään oli teloitettu. Kaiken muun lisäksi eräs chiricahuain kylistä oli joutunut isorokon saastuttamaksi. Vanhana ja sotaan väsyneenä Mangas Coloradas oli valmis rauhaan tietäen, että sopimusratkaisu olisi apassien kannalta viisain teko.Henriksson 1985. s. 94.

Lentävien muurahaisten aikaan (apassikalenterin tammikuu) vuonna 1863 muuan meksikolainen ratsasti Mangas Coloradasin leiriin valkoisen lipun kanssa.Brown 1991 s. 197. Mangas Coloradas sopi tapaamisen Kalifornian sotavoimien virkamiesten kanssa neuvotellakseen rauhasta. Mimbreño-päällikön soturit varoittivat johtajaansa Yhdysvaltain petollisuudesta, mutta Mangas Coloradas ei uskonut vastapuolen tekevän mitään pahaa vanhalle miehelle, joka halusi keskustella rauhasta. Hän otti mukaansa valkoisen lipun ja 15 soturiaan. Nähtyään amerikkalaisten nostavan leirissään rauhanlipun Mangas antoi sotureilleen määräyksen palata takaisin. Muiden apassien ratsastaessa pois chiricahua-johtaja joutui useiden aseistettujen sotilaiden ympäröimäksi. Jälleen kerran Yhdysvaltain armeija oli pettänyt hänet.

Aseistetut miehet saattoivat Mangas Coloradasin Fort McLeanin linnakkeen pihamaalle, jonne kenraali Joseph Westin komennuskunta saapui katsomaan vankia.Debo 1982 s. 69. Mangas Coloradas pysytteli vaiti. Sotilaat määrättiin pitämään silmällä Mangas Coloradasta, jota vartioitiin yön ajan ulkona nuotion äärellä. Silminnäkijän mukaan joukko sotilaita lämmitti pistimiään tulessa ja sohi niiden kuumilla kärjillä Mangas Coloradasin jalanpohjia. Kun mimbreño-johtaja nousi ylös moittiakseen sotilaiden käytöstä ja suojellakseen itseään, vartiomiehet ampuivat häntä useita kertoja kuolettavasti.Brown 1991 s. 199. 

Virallinen sotilasraportti kertoi Mangas Coloradasin kuolleen yrittäessään paeta.Brown 1991 s. 199. Henriksson 1985 s. 120 - 121. Tapauksen jälkeen armeijan kirurgi leikkasi Mangas Coloradasin pään irti sen suuren koon takia. Kallo keitettiin ja puhdistettiin ja lähetettiin lopuksi Smithsonian-instituuttiin lisätutkimuksia varten. Seuranneissa pseudotieteellisissä tutkimuksissa kallo mitattiin ja hänen aivonsa punnittiin. Tulos osoitti, että Mangas Coloradasin aivot olivat painavammat kuin siihenastista ennätystä pitäneellä Daniel Websterillä. Coloradasin tekemän ennätyksen rikkoi vuonna 1955 kuollut Albert Einstein.

Lähteet

Anderson, Rani-Henrik ja Henriksson, Markku "Intiaanit (Pohjois-Amerikan alkuperäiskansojen historia)" Gaudeamus, 2010. 
Ball, Eva: Indeh: An Apache Odyssey, Univ of Oklahoma Press, 1988. 
Brown, Dee: Bury My Heart at Wounded Knee, Vintage Books 1991. 
Debo, Angie: Geronimo The Man, His Time,His Place, Univ of Oklahoma Press, 1982. 
Henriksson, Markku: Alkuperäiset amerikkalaiset, Gaudeamus, 1985. 
Ricky, Donald: Indians of Arizona: Past and Present, Somerset Pubs, 1999. 
Worcester, Donald: The Apaches: Eagles of the Southwest Univ of Oklahoma Press, 1992.  259 - 262 

 Viitteet 

Luokka:Yhdysvaltalaiset intiaanipäälliköt
Luokka:Apassit
Luokka:Syntymävuosi tuntematon
Luokka:Vuonna 1863 kuolleet